Dwelms, wapens by skole gekryDie polisie in die Noord-Kaap het op gevaarlike wapens en dagga beslag gelê by nege skole in Galeshewe, Kimberley. Luit. Sergio Kock, woordvoerder van die polisie, sê daar is Dinsdag en Woensdag op versoek van skoolhoofde en ouers klopjagte by die skole gehou. “Klaskamers, badkamers en stoorkamers op die skoolperseel is deursoek…die polisie het op messe, pangas, gebreekte spieëls en ander gevaarlike wapens beslag gelê.” Kock sê die polisie het ook die omliggende areas deursoek aangesien hulle weet daar word dwelms verkoop. “Ons het op dagga beslag gelê wat in ŉ gat buite een van die huise begrawe was. Die dagga het ŉ straatwaarde van sowat R3 000.” Kock sê niemand is in hegtenis geneem nie maar daar sal interne dissiplinêre stappe teen die kinders wat gevaarlike wapens by hulle gehad het geneem word.